UREDBA SVETA (ES) št. 1766/98

z dne 30. julija 1998

o pristopu Evropske skupnosti in Evropske skupnosti za atomsko energijo, kot ene stranke, k Sporazumu o ustanovitvi Znanstvenega in tehnološkega centra v Ukrajini, ki so ga 25. oktobra 1993 sklenile Kanada, Švedska, Ukrajina in Združene države Amerike

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti in zlasti člena 235 Pogodbe v zvezi z drugim stavkom člena 228(2) in prvim pododstavkom člena 228(3) Pogodbe,

ob upoštevanju predloga Komisije,

ob upoštevanju mnenja Evropskega parlamenta[1],

ker bo pristop Evropske skupnosti in Evropske skupnosti za atomsko energijo, kot ene stranke, k Sporazumu o ustanovitvi znanstvenega in tehnološkega centra v Ukrajini, ki so ga 25. oktobra 1993 sklenile Kanada, Švedska, Ukrajina in Združene države Amerike, pripomogel k doseganju ciljev Skupnosti;

ker Pogodba o ustanovitvi Evropske skupnosti za sprejem te uredbe ne daje drugih pooblastil kot tista iz člena 235,

SPREJEL NASLEDNJO UREDBO:

Člen 1

Pristop Evropske skupnosti, ki skupaj z Evropsko skupnostjo za atomsko energijo nastopa kot ena stranka (v nadaljevanju "Evropske skupnosti"), k Sporazumu o ustanovitvi Znanstvenega in tehnološkega centra v Ukrajini, ki so ga 25. oktobra 1993 sklenile Kanada, Švedska, Ukrajina in Združene države Amerike in ki je bil spremenjen s Protokolom 7. julija 1997 (v nadaljevanju "Sporazum"), ter Deklaracija Evropskih skupnosti v zvezi s členom I. Sporazuma, sta odobrena v imenu Skupnosti.

Člen 2

Predsednik Sveta je pooblaščen za podpis listine o pristopu, s katero se zavezuje Skupnost, in da uradno obvesti izvršnega direktorja Znanstvenega in tehnološkega centra in druge stranke Sporazuma.

Besedila listine o pristopu, Sporazuma - vključno s Protokolom - in deklaracije so priložena tej uredbi.

Člen 3

1. Evropske skupnosti v upravnem odboru Znanstvenega in tehnološkega centra v Ukrajini (v nadaljevanju "Center") zastopata Predsedstvo Sveta in Komisija, od katerih vsak imenuje po enega predstavnika kot člana odbora, ki zastopata Evropske skupnosti.

2. Komisija je splošno odgovorna za urejanje zadev v zvezi s Centrom.

Svet je pred sestanki upravnega odbora Centra pravočasno in izčrpno seznanjen z zadevami, o katerih se bo razpravljalo na teh sestankih, kakor tudi z namerami Komisije s tem v zvezi.

Brez poseganja v odstavek 3, Komisija v upravnem odboru zastopa Evropske skupnosti in izraža njihova stališča.

3. Za zadeve v zvezi s členom III(vi), členoma V in XIII Sporazuma stališča Evropskih skupnosti določi Svet, izrazi pa jih praviloma Predsedstvo, razen če Svet ne odloči drugače.

Za zadeve v zvezi s členom IVB(i) in (v) in členom IVD stališče Evropskih skupnosti določi Svet, izrazi pa ga praviloma Komisija, razen če Svet ne odloči drugače; še zlasti to velja za področja, kjer se izkušnje in strokovno znanje nahajajo predvsem v državah članicah.

4. Pri določanju stališč Evropskih skupnosti v skladu z odstavkom 3 odloča Svet s kvalificirano večino. Svet odloča z enostavno večino, kadar v nasprotju s splošnim pravilom iz odstavka 3 odloči, da stališča Evropskih skupnosti ne bosta izrazila Predsedstvo oziroma Komisija.

5. O projektih, ki jih financirajo ali sofinancirajo Evropske skupnosti, se odloča v skladu s postopkom, navedenim v členu 8 Uredbe (Euratom, ES) št. 1279/96[2]

ali v skladu s postopkom, navedenim v katerem koli drugem predpisu, ki je naslednik te uredbe.

Člen 4

Center je pravna oseba in uživa najširšo pravno sposobnost, ki je priznana pravnim osebam v skladu s predpisi, ki se uporabljajo v Skupnosti, in še zlasti smejo sklepati pogodbe, pridobivati ali razpolagati s premično in nepremično lastnino in je lahko stranka v pravnem postopku.

Člen 5

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, dne 30. julija 1998

Za Svet

W.SCHÜSSEL

Predsednik

[1] UL C 226, 20.7.1998.

[2] UL L 165, 4.7.1996, str. 1